Wasal il-jum li fih mart il-Prim Ministru, Michelle Muscat, tgħum minn Marsaskala għall-Port il-Kbir. Sfida ikbar mis-sena li għaddiet għaliex il-baħar f'dawn l-inħawi fih aktar kurrenti u huwa baħar miftuħ. Ilbieraħ it-temp xejn ma kien favorevoli fil-gżejjer Maltin, b'riħ, baħar imqalleb u maltemp. Pero' illum jidher li t-temp se jkun aktar favorevoli, skont l-uffiċju meterjoloġiku. Dan kollu se jsir b'risq The Marigold Foundation, li żżid l-għarfien tal-isfidi ffaċċjati fis-soċjetà. Il-fondazzjoni taħdem fil-komunitajiet, mal-iskejjel, żgħażagħ u entitajiet speċifiċi, taqsam informazzjoni dwar l-imġieba soċjali u tqajjem argumenti dwar is-saħħa, bżonnijiet speċjali u edukazzjoni. Il-fondazzjoni tipprovdi mezzi ta' kuntatti fil-komunità, tipparteċipa u tassisti organizzazzjonijiet fl-avvenimenti ta' ġbir ta' fondi u attivitajiet oħra. Michelle Muscat tippresiedi din il-fondazzjoni. F'dan il-filmat tidher titħarreġ għall-għawma tal-llum.